<classify> RAIS wa Uganda, Yoweri Museveni ameweka historia ya kuwa Rais wa kwanza wa kigeni kusafi ri kwa treni akiwa ziarani nchini hapa. Alifanya hivyo hivi karibuni aliposafiri kwa saa nne kutoka Mombasa hadi jijini Nairobi.Mara baada ya kupokewa na mwenyeji wake, Rais Uhuru Kenyatta na Naibu wake, William Ruto, Rais Museveni alisema: Ilikuwa safari nzuri sana. Usafiri wa treni ya kisasa ni wa uhakika na nafuu kwa watu wote. Kwa wakulima na wafanyabiashara pia huu ni usafiri sahihi.Kutoka Mombasa, alifuatana na Waziri wa Mambo ya Nje wa Kenya, Monica Juma na Waziri wa Uchukuzi wa Kenya, James Macharia. Baada ya kumlaki na kumpokea Museveni, Rais Kenyatta alisema Wakenya walitaka kumuonjesha raha ya usafiri huo huku akimkaribisha Uganda kujumuika katika kuijenga reli ili ifike Kampala. Ni aina ya usafiri wa kisasa utakaoziunganisha na kuzichangamsha nchi zetu kiuchumi.Tuungane kuijenga reli hii na kuhakikisha inatoka Mombasa hadi Kampala, alisema Rais Kenyatta ambaye siku moja kabla, alikuwa na Rais Museveni katika ziara ya Mombasa alikotembelea pia eneo la bandari kongwe ya Mombasa. Rais Museveni aliridhia wazo la kuziunganisha nchi hizi mbili kwa reli ya kisasa.Kama shukrani, Rais Kenyatta alitoa eneo la ardhi katika eneo la Naivasha kwa ajili ya Uganda iweze kujenga bandari yake kavu kwa ajili ya kuhifadhi shehena itakayotoka bandari ya Mombasa. Museveni alimaliza ziara yake ya siku tatu kwa kumtembelea Rais mstaafu, Daniel arap Moi na Spika wa Bunge la Uganda, Rebbeca Kadaga aliyelazwa jijini Nairobi kabla ya mchana kutoa mhadhara katika Chuo Kikuu cha Kenyatta.  <topic>: KITAIFA 